A Minelva po una batida ‘e catza

Minelva, a ti nd'ammentas de Iolanda1
cando, che un'amatzone virile,
armada de istocu e de fosile
de catza dirigiat una banda?

Su chelcu 'e sa sedda e su cuile
an fatu 'e meriagu e de locanda:
peta 'e polcheddu e lichita bivanda
da sa trobìa e dae sa barile:

mandighende e bufende arrodiados
sos catzadores e-i sa contissa
setzidos, reos e imbranconados,

brindaian a ogni pagos mossos
e medas brindis finian in rissa
de canes disputéndesi sos ossos.

Su vinti ‘e Cabidanni 1931

1Iolanda: principessa Iolanda di Savoia.